Reformierakonna toetus, mis oli eelmise aasta lõpust kerges langustrendis, pöördus jaanuari lõpus tõusule ning kasvas nädalaga 1,4 protsendipunkti, selgus MTÜ Ühiskonnauuringute Instituut tellitud ja uuringufirma Norstat Eesti AS läbiviidud iganädalase küsitluse tulemustest.

Viimaste tulemuste põhjal toetab Reformierakonda 34,2 protsenti, Keskerakonda 22,3 protsenti ja Eesti Konservatiivset Rahvaerakonda (EKRE) 14,1 protsenti valimisõiguslikest kodanikest. Esikolmikule järgnevad Sotsiaaldemokraatlik Erakond 9,3 protsendiga, Eesti 200 toetab 7,5 protsenti ja Isamaad 6,7 protsenti.

Samas Keskerakonna toetus on nädalaga 0,7 protsendipunkti võrra langenud, EKRE toetus kahanenud 0,9 ja sotsidel 0,1 protsendipunkti võrra. Eesti 200 toetus on nädalaga kasvanud 0,3 ja Isamaal 0,1 protsendipunkti võrra.

Opositsioonierakondi toetab kokku 43,5 protsenti ja koalitsioonierakondi 43,1 protsenti vastajatest.

Viimased koondtulemused kajastavad küsitlusperioodi 3. jaanuarist 27. jaanuarini ning kokku küsitleti 4004 valimisealist Eesti kodanikku. Reformierakonna toetus oli eelmise aasta lõpust kuni jaanuari keskpaigani langustrendis, kuid nüüd on see nädalaga 1,4 protsendipunkti kasvanud.

Küsitlused viidi läbi ajavahemikel 03.01-07.01, 08.01-14.01, 16.01-21.01 ja 23.01-27.01 ning nendele vastas kokku 4004 18-aastast ja vanemat Eesti kodanikku. Valimi võimalikult esindusliku jagunemise eesmärgil teostati küsitlused kombineeritud meetodil – telefoniküsitluses ning veebiküsitluses. Valimi andmed on tulemuste esinduslikkuse tagamiseks kaalutud vastavaks valimisõiguslike kodanike proportsionaalsele jaotusele peamiste sotsiaaldemograafiliste tunnuste alusel. Uuringu statistiline viga on +/- 1,55 protsenti.